Skupščina SAZOR – Slovenske avtorske in založniške organizacije za pravice reproduciranja GIZ, Kersnikova 10a, Ljubljana, je dne 28.11.2013, na podlagi četrtega odstavka 156. člena Zakona o avtorski in sorodnih pravicah (ZASP; Uradni list RS, št. 21/95 z dne 14. 4. 1995 in kasnejše spremembe ter dopolnitve) in skladno z določili Pogodbe o ustanovitvi SAZOR GIZ, sprejela naslednjo začasno

TARIFO SAZOR GIZ LJUBLJANA

ZA REPRODUCIRANJE AVTORSKIH DEL PREK OBSEGA 50. ČLENA ZASP

V ŠOLAH V REPUBLIKI SLOVENIJI

1. člen: Uvodne ugotovitve
	1. SAZOR – Slovenska avtorska in založniška organizacija za pravice reproduciranja GIZ (v nadaljevanju: združenje) je kolektivna organizacija, ki kolektivno upravlja avtorske in sorodne pravice avtorjev in imetnikov avtorskih pravic, in sicer na podlagi Dovoljenja Urada RS za intelektualno lastnino številka 31225-1/2007-8 z dne 28.6.2007, s katerim je bilo združenju med drugim dovoljeno tudi kolektivno upravljanje pravic avtorjev in založnikov del s področja književnosti, znanosti, publicistike in njihovih prevodov v primeru fotokopiranja prek obsega iz 50. člena ZASP. Na podlagi 147. člena ZASP je kolektivno upravljanje v primeru fotokopiranja del prek obsega iz 50. člena ZASP obvezno.
	2. Ta tarifa določa pogoje uporabe varovanih del ter višino in način izračunavanja avtorskega nadomestila za reproduciranje del prek obsega iz 50. člena ZASP s strani šol v Republiki Sloveniji.
	3. Če ima združenje sklenjene skupne sporazume z reprezentativnimi združenji uporabnikov, veljajo za uporabnike, na katere se nanaša posamezen skupni sporazum, tam dogovorjeni pogoji, višina in način izračunavanja avtorskega nadomestila namesto te tarife.
	4. Če ima združenje v skladu s to tarifo s posameznim uporabnikom sklenjeno pogodbo o fotokopiranju, veljajo za uporabnika pogodbeno dogovorjena višina in način izračunavanja avtorskega nadomestila ter pogoji uporabe.
	5. Namen te tarife je določiti pogoje uporabe ter višino nadomestila v primeru fotokopiranja varovanih del prek obsega iz 50. člena ZASP, ki se vrši s strani uporabnikov –šol v Republiki Sloveniji (RS).

**I. NORMATIVNI DEL**

1. člen: Uporabniki – šole
	1.
	2. Ta tarifa se nanaša na fotokopiranje avtorskih del v vseh šolah, kot jih določa vsakokrat veljavni zakon, ki ureja organizacijo vzgoje in izobraževanja v RS (v času sprejemanja te tarife: Zakon o organizaciji in financiranju vzgoje in izobraževanja; v nadaljevanju: ZOFVI), razen višjih strokovnih šol; torej naslednjih šol: osnovne šole, šole oziroma zavodi za vzgojo in izobraževanje otrok in mladostnikov s posebnimi potrebami, domovi za učence in dijaški domovi za vzgojno dejavnost, poklicne, srednje tehniške in druge strokovne šole, glasbene šole za izvedbo programa osnovnega glasbenega izobraževanja in srednje glasbene šole, gimnazije.
	3. Pravica do fotokopiranja po tej tarifi se nanaša zgolj na fotokopiranje za potrebe tistih dejavnosti šol, ki so predmet financiranja iz sredstev državnega proračuna v smislu 81. člena ZOFVI (oziroma 86. člena v primeru zasebnih šol), ki se izvaja znotraj posamezne šole in v okviru njenega izobraževalnega programa ter ne vključuje morebitnih tretjih oziroma zunanjih udeležencev.
	4. V tarifi se pojem »šola« enakovredno in nevtralno uporablja za vse ustanove iz tega člena. Nadalje se pojem »razred« uporablja za zaključeno število otrok, kot se to običajno uporablja v šolskem sistemu, in se smiselno enako uporablja tudi za morebitne druge oblike poimenovanja skupine oseb, ki prisostvujejo izobraževalnemu programu (»letnik« in podobno). Z učenci so v okviru dejavnosti (izobraževalnih programov), ki so predmet te tarife izenačeni tudi njihovi starši in učitelji.Ostale osebe se štejejo za zunanje osebe oziroma za tretje osebe, za katere ta tarifa ne velja.
2. člen
	1. S plačilom avtorskega nadomestila za uporabo varovanih del po tej tarifi šola pridobi neizključno pravico do fotokopiranja avtorskih oziroma varovanih del, ki so predmet te tarife, in sicer pod pogoji in v mejah, določenih v tej tarifi, ter izključno za potrebe izvajanja izobraževalnega programa oziroma učnega procesa iz drugega člena te tarife.
	2. Poleg določil te tarife je šola dolžna upoštevati tudi vsakokrat veljavna zakonska določila, ki urejajo fotokopiranje oziroma fotokopiranje prek obsega iz 50. člena ZASP, oziroma vsakokrat veljavnega zakonskega določila, ki ureja fotokopiranje, ki je predmet te tarife (privatno in drugo lastno reproduciranje – fotokopiranje prek obsega).
	3. Neizključna pravica fotokopiranja varovanih del je šoli po tej tarifi dana pod pogojem, da je šola plačala nadomestilo iz te tarife.
	4. Pravice, ki jih ima šola v skladu z določili te tarife ne vključujejo pravice dajanja avtorskih del v najem ali v izposojo. V nobenem primeru se ta tarifa tudi ne nanaša na grafične izdaje glasbenih del, ki jih ni dovoljeno reproducirati.
3. člen: Avtorska dela
	1. Ta tarifa se nanaša na fotokopiranje avtorskih del, ki so varovana po avtorskopravni zakonodaji (v nadaljevanju tudi kot: dela).
	2. Ta tarifa se ne nanaša na dela, ki po avtorskopravni zakonodaji niso varovana kot avtorska dela (na primer zakonodaja).
	3. Upoštevaje dejstvo, da gre za obvezno kolektivno upravljanje, fotokopiranje del iz prvega odstavka tega člena ni omejeno na avtorska dela, ki so del repertoarja združenja.
4. člen: Fotokopiranje
	1. Ta tarifa se nanaša in je omejena izključno na mehanično fotokopiranje, ki se izvaja s tiskanega primerka dela na papir ali sintetični material, v eni ali več barvah, s pomočjo fotokopirnih strojev, faksov, tiskalnikov in drugih podobnih naprav z istim učinkom (večfunkcionalne naprave in podobno).
	2. Ta tarifa se ne nanaša na morebitne druge podobne tehnike reproduciranja, tako da v nobenem primeru ne vključuje digitalnih tehnik reproduciranja oziroma digitalnih kopij in, nadalje, ne vključuje (našteto primeroma): predvajanja oziroma prikazovanja del s pomočjo ekrana, projektorja in podobnih tehnik; tiskanja digitalnih kopij del na papir; izdelave digitalnih verzij del, vključno z izdelavo digitalne kopije s prepisovanjem teksta na računalnik ali podoben digitalni nosilec (tablični računalnik, mobilni telefon in podobno); distribucija ali dajanje na voljo javnosti digitalnih kopij avtorskih del in podobno.
5. člen: Fotokopije
	1. Fotokopirana stran oziroma fotokopija (v nadaljevanju: fotokopija) obsega stran, ki ni večja od formata A4. V primeru, ko so fotokopije večje ali manjše od formata A4, se število kopij določi skladno s tem členom.
	2. Če je fotokopija večja od formata A4, se število fotokopiranih strani določi tako, da se fotokopija izmeri glede na število strani formata A4, morebiten presežek pa se šteje za celotno stran formata A4. Prav tako se za celotno stran formata A4 šteje tudi v primeru, ko se fotokopira manj kot cela stran dela, ki sicer obsega A4 format (na primer 1/3 ali ½ originalne strani originalne velikosti).
	3. Fotokopiranje strani v knjigi, ki je manjša od formata A4, oziroma fotokopiranje iz publikacije, ki je manjša od formata A4, se šteje za eno fotokopirano stran.
	4. V primeru pomanjševanja originala ali fotokopiranja že predhodno pomanjšanih kopij se število strani določi v enakem obsegu kot bi bile določene, če pomanjšanja ne bi bilo (na primer, fotokopija na eni stani formata A4, ki obsega dve strani knjige, ki sta bili pomanjšani, se šteje kot dve fotokopiji).
6. člen
	1. Šole lahko izvajajo fotokopiranje po določbah te tarife izključno s svojo lastno opremo oziroma z najeto opremo, ki pa mora biti najeta s strani šole in se mora nahajati v prostorih šole.
	2. Če šola nima lastne opreme ali je njena oprema začasno okvarjena, lahko šola izvaja fotokopiranje tudi s tujo opremo ali fotokopiranje naroči pri drugi osebi, pod pogoji in na način, ki so določeni v tej tarifi.
	3. Pred pričetkom fotokopiranja iz prejšnjega odstavka mora šola o tem predhodno obvestiti združenje in se z druženjem dogovoriti o pogojih, pod katerimi se to fotokopiranje lahko izvaja, da bi združenje lahko uredilo vse potrebno za nadzor nad izvajanjem tega fotokopiranja in za izvajanje določb te tarife (poročanje o številu fotokopiranih strani, avtorskih delih, avtorjih ter podobno).
	4. Dogovor med šolo in združenjem iz prejšnjega odstavka mora vsebovati določilo, na podlagi katerega lahko združenje enostransko prekliče dogovor oziroma dovoljenje za fotokopiranje pri osebi, ki krši bodisi določila te tarife oziroma dogovora iz tega člena bodisi krši avtorskopravno zakonodajo s področja omejitev reproduciranja oziroma plačevanja nadomestil iz naslova reproduciranja.
	5. Ta tarifa v ničemer ne dovoljuje tretjim (fotokopirnicam in podobno), da bi izdelovale fotokopije in jih ponujale šolam za uporabo v izobraževalne ali druge namene.
7. člen: Omejitev uporabe fotokopij
	1. Fotokopije se lahko uporabljajo izključno za izvajanje izobraževalnega programa oziroma učnega procesa, za katerega so bile narejene (učitelj/predmet/razred/šola/šolsko leto) in ne smejo biti dane na razpolago drugim učiteljem za uporabo pri njihovih izobraževalnih programih oziroma učnih procesih.
	2. Izvajanje izobraževalnega programa oziroma učnega procesa je omejeno na učitelja, razred oziroma učence konkretnega razreda, šolo in šolsko leto.
	3. Skladno s tem členom je distribucija fotokopij, narejenih skladno s to tarifo, dovoljena izključno osebam iz tega člena in zgolj za namene iz tega člena oziroma skladno s to tarifo.
	4. Shranjevanje fotokopij s strani šole ni dopustno, fotokopije se ne smejo ponovno uporabljati, prav tako je prepovedano, da bi se iste fotokopije uporabile večkrat pri različnih razredih.
	5. Fotokopije, narejene v enem šolskem letu, se lahko uporabljajo izključno v tem šolskem letu in se ne smejo uporabljati v naslednjem, razen če ni to med združenjem in šolo od primera do primera izrecno posebej dogovorjeno.
	6. Fotokopije se lahko uporabljajo izključno za potrebe šole, s strani in za potrebe katere so bile narejene, in njihovo prenašanje ali uporaba s strani drugih šol ni dovoljena.
8. člen: Pogoji fotokopiranja
	1. Fotokopiranje se lahko izvaja zgolj, ko je to upravičeno za namene izvajanja izobraževalnega programa oziroma učnega procesa kot dopolnitev učnega gradiva, ki je sicer dostopno učencem.
	2. Fotokopiranje se ne sme izvajati z namenom nadomestitve učnega gradiva, učbenikov, delovnih zvezkov in drugih učnih gradiv, za katere bi bilo v okviru izobraževalnega programa oziroma učnega procesa običajno, da bi jih učenci imeli oziroma bi imeli dostop do njih. Prepoved velja tudi v primeru pomanjkanja sredstev za nabavo učnih gradiv, tako da bi se nabava teh gradiv nadomestila z njihovim fotokopiranjem.
9. člen. Obseg fotokopiranja
	1. Fotokopiranje je omejeno na največ 10% posamezne knjige, 30% članka, revije ali časopisa (relativna omejitev); vendar v vsakem primeru ne več kot 100 strani na posameznega učenca v celotnem šolskem letu (absolutna omejitev).
	2. Samostojne izdaje člankov, ki so bili del zbirke člankov oziroma publikacije (separat) se za potrebe te tarife štejejo za samostojna avtorska dela, za katera se v celoti uporabljajo omejite iz tega člena.
	3. V primeru zbirk poezije je relativna omejitev iz prvega dostavka omejena na 10 strani določene zbirke.
	4. V primeru zbirke tekstov je ne glede na omejitev iz prvega odstavka dovoljeno fotokopirati celotno kratko zgodbo, poglavje (ali podoben segment) novele ali celoten prizor (sceno ali epizodo) gledališke igre oziroma predstave.
10. člen: Prepoved fotokopiranja
	1. V vsakem primeru, ne glede na ostala določila te tarife in poleg splošno veljavnih prepovedi fotokopiranja, je prepovedano naslednje fotokopiranje:
* fotokopiranje zbirke formularjev ali tabel, pripravljenih oziroma izdanih s strani založb za potrebe učnega procesa;
* fotokopiranje učnega gradiva, katerega namen je, da ga učenci zgolj enkrat izpolnijo (naloge in podobno);
* fotokopiranje varovanih del za potrebe javnega izvajanja, in sicer javnosti, ki ni omejena zgolj na učitelje in učence ter njihove starše ali skrbnike (predstave, recitali in podobno);
* fotokopiranje prosojnic in drugih učnih materialov, ki so jih izdali založniki oziroma jih je šola kupila.
	1. Ta tarifa se na navedena področja ne nanaša in fotokopiranje kljub plačilu nadomestila po tej tarifi ni dovoljeno. Prav tako se ta tarifa ne nanaša na računalniške programe in na grafične izdaje glasbenih del.
1. člen. Izjeme od omejitev
	1. Na podlagi te tarife je dovoljeno tudi fotokopiranje avtorskih del za potrebe izvedbe testov in drugih oblik skupinskega testiranja, pri čemer se te fotokopije prav tako upoštevajo pri določanju absolutne omejitve.
	2. Ta tarifa ne ureja fotokopiranja za potrebe izvedbe testiranj na državni ravni (matura, zaključni izpit in podobno) in plačilo nadomestila na podlagi te tarife ne obsega tudi fotokopiranja za navedene namene.
2. člen: Moralne avtorske pravice
	1. Šola je dolžna spoštovati moralne avtorske pravice avtorjev, zlasti pravico do spoštovanja dela.
	2. Šola je dolžna na vsaki fotokopiji navesti avtorja dela, za katero delo gre, ter vir, pri čemer se vir lahko označi tudi zgolj z ISBN oznako.
	3. Če gre za fotokopije več strani iz istega dela (na primer knjige), zadostuje navedba podatkov iz tega člena na prvi strani zbirke fotokopij.

**II. TARIFNI DEL: VIŠINA NADOMESTILA IN PLAČILO**

1. člen: Nadomestilo za fotokopiranje
	1. Za fotokopiranje, ki je predmet te tarife, za potrebe izvajanja izobraževalnih programov v šolah, ki so predmet te tarife, in v obsegu, določenem v tej tarifi ter za posamezno šolsko leto, je dolžna šola plačati združenju nadomestilo za fotokopiranje, ki znaša 0,35 EUR za vsako fotokopijo (A4), skladno z določili te tarife.
	2. Vsa nadomestila iz te tarife veljajo izključno za legalne kopije, ki so narejene in ki se uporabljajo skladno z določi te tarife in splošnimi avtorskopravnimi načeli ter zakoni. V primeru uveljavljanja plačila nadomestila ter civilne kazni skladno z določili ZASP se nadomestila iz te tarife uporabljajo za določanje višine zahtevkov ter civilne kazni, razen če ni škoda višja, potem se izterja celotna škoda.
2. člen: Pavšalni znesek nadomestila
	1. Za fotokopiranje, ki je predmet te tarife, za potrebe izvajanja izobraževalnih programov v šolah, ki so predmet te tarife, in v obsegu, določenem v tej tarifi ter za posamezno šolsko leto, šola lahko plača združenju pavšalni znesek nadomestila, določen s to tarifo.
	2. Nadomestilo iz prejšnjega odstavka se ne more prenašati v naslednje šolsko leto.
	3. Višina pavšalnega nadomestila se določi kot zmnožek (produkt) števila učencev, vpisanih v šolo, in pavšalnega zneska na posameznega učenca, ki znaša 5,00 EUR na učenca.
	4. Plačilo pavšalnega nadomestila nikakor in v nobenem primeru ne pomeni, da bi bila katerakoli šola prosta svojih obveznosti in dolžnosti po teh tarifi oziroma avtorskopravni zakonodaji oziroma, da bi bilo možno fotokopiranje brez omejitev.
3. člen: Pavšalni znesek nadomestila in pogodba s šolo
	1. Če združenje in šola skleneta pogodbo, skladno s katero šola izpolnjuje svoje obveznosti omogočanja izvajanja nadzora s strani združenja ter poročanja združenju skladno z določili pogodbe (možnost izvedbe statistične raziskave o obsegu fotokopiranja v šoli in vrstah del, ki so predmet fotokopiranja in podobno), se lahko s takšno pogodbo določi višina nadomestila, ki je nižja od nadomestila iz prejšnjega člena, ki velja pod pogojem, da šola pogodbo z združenjem v celoti spoštuje. Nadalje je šola v takšnem primeru upravičena do fotokopiranja prek obsega absolutne omejitve iz te tarife.
	2. Višina pavšalnega nadomestila iz tega člena, ki se obračuna skladno s prejšnjim členom, znaša 5,00 EUR na učenca. Nadalje nadomestilo za fotokopiranje prek obsega absolutne omejitve iz te tarife znaša 0,10 EUR za vsako fotokopijo (A4), ki presega absolutno omejitev iz te tarife.
	3. V nobenem primeru pa šola ne sme narediti več kot 200 kopij na posameznega učenca.
4. člen
	1. Šola je dolžna plačati nadomestilo pred začetkom fotokopiranja.
	2. V primeru plačila pavšalnega nadomestila je dolžna šola plačevati nadomestilo vsako četrtletje, in sicer za vsako posamezno četrtletje enak delež (torej ¼ celote), in to vnaprej, najkasneje na dan začetka posameznega četrtletja. Leto se šteje kot šolsko leto, ki se prične 1.9. in konča 31.8. v letu.
	3. Plačilo za fotokopije, ki niso predmet pavšalnega nadomestila in so narejene skladno s to tarifo prek absolutnega obsega (pogodba s šolo), zapade v roku 45 dni po zaključku četrtletja, v katerem so bile fotokopije narejene in za katere je šola poročala združenju.
	4. V primeru zamude pri plačilu je šola dolžna plačati zakonske zamudne obresti od dneva zamude dalje do plačila. V primeru plačil, ki izhajajo iz kršitev te tarife (fotokopiranje prek obsega, fotokopiranje brez predhodnega plačila nadomestila in podobno), je šola dolžna plačati zakonske zamudne obresti od zadnjega dneva četrtletja, na katero se nanaša ugotovljena kršitev oziroma, če to ni znano, od četrtletja, v katerem je bila kršitev ugotovljena, do dneva plačila.
	5. V primeru sklenitve pogodbe med šolo in združenjem se pogodbeni stranki lahko dogovorita za drugačne plačilne pogoje.
5. člen: Plačilo javnih dajatev
	1. Cene in zneski iz te tarife ne vključujejo davka na dodano vrednost (DDV) in morebitnih drugih javnih dajatev ter plačil, ki vsi bremenijo šolo.
6. člen: Usklajevanje višine nadomestil
	1. Nadomestilo za fotokopiranje (za posamezno fotokopijo oziroma pavšalni zneski) oziroma druge cene iz te tarife veljajo za leto 2013.
	2. Za vsako naslednje koledarsko leto se nadomestila iz te tarife povečajo za višino rasti maloprodajnih cen v preteklem obdobju enega leta od zadnjega povečanja višine nadomestil. Prvo povečanje se opravi za koledarsko leto 2014, upoštevaje višino rasti maloprodajnih cen v letu 2013.

**III. TARIFNI DEL: SPLOŠNE DOLOČBE**

1. člen: Poročanje o obsegu fotokopiranja
	1. Tako v primeru plačila pavšalnega zneska nadomestila kot v primeru plačila po tarifi za posamezno fotokopijo je šola dolžna:
* redno poročati združenju o številu fotokopij, narejenih v polletju; šola mora poročilo oddati v roku enega meseca od dneva zaključka polletja, pri čemer se za polletje štejejo začetek zimskih in začetek poletnih počitnic;
* plačati vse fotokopije, ki presegajo absolutno omejitev fotokopiranja na učenca, če ima za to z združenjem sklenjeno ustrezno pogodbo, drugače pa plačati tako nadomestilo iz te tarife kot civilno kazen po določilih ZASP;
* sodelovati z združenjem v primeru dvoma v pravilnost poročanja, sporočenih podatkov o obsegu fotokopiranja, uporabe fotokopij in podobno.
1. člen: Ugotavljanje obsega fotokopiranja
	1. Obseg fotokopiranja v šoli se lahko ugotavlja tudi glede na števec, ki ga imajo naprave za fotokopiranje. Če naprava tega števca nima, se obseg fotokopiranja lahko določi glede na njihovo verjetno število, na primer s primerjavo količine porabljenega papirja s strani šole. V primeru pogodbe s šolo se način določanja obsega fotokopiranja določi s pogodbo (na primer določitev ene naprave za fotokopiranje za namene izvajanja pogodbe med združenjem in šolo in podobno).
	2. Če šolsko opremo za fotokopiranje uporabljajo tretje osebe (zunanje organizacije, podjetja in podobno), mora šola zagotoviti spoštovanje tako te tarife kot tudi splošnih avtorskopravnih omejitev glede fotokopiranja. V primeru fotokopiranja s strani teh oseb, ki je v nasprotju z avtorskopravno zakonodajo, mora šola zaradi varstva pravic avtorjev in imetnikov pravic o tem obvestiti združenje.
	3. Šola mora združenju sporočiti ime osebe, ki je izvedla oziroma izvaja fotokopiranje na njeni opremi.
	4. Šola je solidarno odgovorna (poleg tretje osebe) v primeru kršitev avtorske ali sorodnih pravic s strani tretje osebe, do katere je prišlo z uporabo fotokopij, ki so bile izdelane s strani šole oziroma v šoli, pa fotokopije niso bile uničene ali varovane s potrebno skrbnostjo, oziroma so bile narejene s pomočjo šolske opreme in šola ni poskrbela za zadostno varovanje te opreme oziroma njene uporabe s strani tretjih oseb.
2. člen: Pogodba s šolo
	1. V primeru plačila pavšalnega nadomestila na podlagi pogodbe, sklenjene med šolo in združenjem, se bosta združenje in šola kot pogodbeni stranki v pogodbi dogovorili o načinu izvedbe raziskave o fotokopiranju (obsegu ter gradivu, ki se fotokopira) in plačilu stroškov v zvezi s tem, pri čemer bo šola posredovala večino podatkov, združenje pa bo imelo pravico do preverjanja teh podatkov. Možne oblike statističnih raziskav vključujejo izpolnjevanje vprašalnikov, statističnih poročil in hranjenje kopij vseh fotokopiranih del z navedbo obsega fotokopiranja.
3. člen: Informiranje o tarifi
	1. Šole morajo zagotavljati, da so navodila, pogoji iz te tarife in morebitna druga dokumentacija na razpolago vsem zaposlenim v šolah, in še posebej osebam, odgovornim za ravnanje s fotokopirnimi stroji (vključno z optičnimi čitalci, faksi in podobno), vsa dokumentacija oziroma pogoji iz te tarife pa bodo tudi dostopni na vidnem mestu v neposredni bližini teh naprav.
	2. Kdorkoli, ki izvaja fotokopiranje, oziroma ki da nalog za fotokopiranje avtorskih del za potrebe izobraževanja oziroma učnega procesa, je odgovoren, da so fotokopije narejene, oziroma da se uporabljajo skladno z določili te tarife.
4. člen: Spremembe zakonodaje
	1. V primeru spremembe zakonodaje se za tarifo v delu, v katerem se sklicuje na zakonodajo, veljavno v času sprejema te tarife, smiselno uporablja nova zakonodaja, ki ureja to področje, in morebitna sprememba te tarife oziroma sprememba sklicevanja na člene ter zakone ni potrebna.
5. člen: Začetek veljavnosti začasne tarife
	1. Ta začasna tarifa začne veljati v roku 15 dni od dneva objave v Uradnem listu RS.

SAZOR GIZ, Ljubljana